Broj: 711-I-1936-P-259-21/23-06-23

Zagreb, 22. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavak 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Vlade Bagarića, direktora trgovačkog društva Hrvatska kontrola zračne plovidbe d.o.o. do 12. travnja 2023.,** na 25. sjednici, održanoj dana 22. rujna 2023., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Vlade Bagarića, direktora trgovačkog društva Hrvatska kontrola zračne plovidbe d.o.o. do 12. travnja 2023., zbog moguće povrede članka 7. stavka 1. točke d) ZSSI-a, koja proizlazi iz istovremenog primanja plaće za obnašanje navedene dužnosti i primanja: u 2017. godini regresa** **za korištenje godišnjeg odmora u iznosu od 1.629,54 kn, u 2018. godini regresa za korištenje godišnjeg odmora u iznosu od 5.168,56 kuna, nagrade za ostvarene rezultate u iznosu od 8.160,26 kuna, stimulativne nagrade u iznosu od 134.296,28 kuna, u 2019. godini regresa za korištenje godišnjeg odmora u iznosu od 5.168,56 kuna, nagrade za ostvarene rezultate u iznosu od 5.909,00 kuna, stimulativne nagrade u iznosu od 166.966,83 kuna, u 2020. godini regresa za korištenje godišnjeg odmora u iznosu od 5.438,48 kuna te u 2021. godini regresa za korištenje godišnjeg odmora u iznosu od 5.738,62 kuna, što predstavlja primanje dodatnih naknada za poslove obnašanja javnih dužnosti.**
2. **Poziva se dužnosnik Vlado Bagarić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**
3. **Postupak za odlučivanje o sukobu interesa protiv dužnosnika Vlade Bagarića, direktora trgovačkog društva Hrvatska kontrola zračne plovidbe d.o.o. do 12. travnja 2023., u odnosu na okolnosti primanja naknada za podmirivanje troškova prehrane u iznosu od 5.000,00 kuna u 2019. i 2020. godini te okolnosti zapošljavanja radnika na radna mjesta savjetnika za vojno-sigurnosne poslove, specijalista za sigurnost, rukovoditelja centra sistemskog inženjeringa, suradnika za kvalitetu i pomoćnika izvršnog direktora SUZP-a za performanse SUZP-a i međunarodne poslove u trgovačkom društvu Hrvatska kontrola zračne plovidbe d.o.o., neće se pokrenuti jer iz postupanja dužnosnika ne proizlazi da je došlo do moguće povrede odredbi ZSSI-a.**
4. **U odnosu na okolnosti zapošljavanja ……………. u trgovačkom društvu Hrvatska kontrola zračne plovidbe d.o.o. Povjerenstvo utvrđuje kako medijski napisi povodom kojih je otvoren predmet u ovoj pravnoj stvari ne sadrže nove činjenice i okolnosti od onih koje su razmatrane u predmetu P-211/18 u kojem je Povjerenstvo odlučilo da se postupak protiv dužnosnika Vlade Bagarića neće pokrenuti, slijedom čega ne postoje pretpostavke za ponovno odlučivanje o pokretanju postupka o istoj pravnoj stvari o kojoj je već riješeno.**

Obrazloženje

Povjerenstvo je na temelju napisa objavljenih u medijima, i to na portalu 24sata.hr dana 22. listopada 2021. pod naslovom: „Direktor kontrole leta napisao zaposlenicima da će doći do 200 otkaza, a sebi isplatio bonus!“, te u tiskanim izdanjima 24sata od 30. listopada 2021. pod nazivom: „Tvrtka je u gubitku, a on uzeo bonuse“ i 4. studenoga 2021. pod nazivom: „Uzeo je i bonus, a nije to smio“, otvorilo predmet u odnosu na dužnosnika Vladu Bagarića pod brojem P-259/21.

U objavljenim člancima u bitnom se ukazuje na okolnost da si je Vlado Bagarić isplatio stimulativnu nagradu za 2019. godinu u iznosu od 166.966,83 kune neto, dodatnih 5.900,00 kuna uspješnice kao radnik trgovačkog društva Hrvatska kontrola zračne plovidbe d.o.o. te bonus za 2018. godinu u iznosu od 134.296,28 kuna neto.

Nadalje, Povjerenstvo je 14. siječnja 2022. na temelju napisa objavljenih u medijima, i to u tiskanim izdanjima Večernjeg lista od 13. siječnja 2022. pod naslovom: „Bagarić zaposlio i kuma na plaću od 63.000 kuna bruto“ i od 14. siječnja 2022. pod naslovom: „Nadzorni odbor ne zna što piše u Bagarićevu ugovoru“. U članku od 13. siječnja 2022. u bitnom se navodi da je Vlado Bagarić, otkako je postao direktor trgovačkog društva Hrvatska kontrola zračne plovidbe d.o.o. u istom trgovačkom društvu zaposlio brojne osobe koje se povezuju s njime bilo kumskim bilo prijateljskim odnosima. U nastavku se iznose okolnosti zapošljavanja pojedinih osoba uz navođenje njihovih inicijala i to kuma N.Z. na radno mjesto izvršnog direktora samostalnih vojnih poslova te bivših kolega G.K. na radno mjesto savjetnika za vojno-sigurnosne poslove, Z.M. na radno mjesto specijalista za sigurnost, J.M. na radno mjesto rukovoditelja centra sistemskog inženjeringa, A.J. na radno mjesto suradnika za kvalitetu i T.M. na radno mjesto pomoćnika izvršnog direktora SUZP-a za performanse SUZP-a i međunarodne poslove. U članku od 14. siječnja 2022. navodi se da su Vladi Bagariću isplaćeni bonusi za 2018. u iznosu od 134.296,00 kuna te 166.966,00 kuna neto za 2019. te da je uz to iskoristio i prava radnika iz Kolektivnog ugovora na isplatu tzv. uspješnice pa je po toj osnovi za 2018. primio još 8.200,00 kun, a u 2019. godini 5.900,00 kuna neto, a isplaćeno mu je po 5.000,00 kuna za 2018. i 2019. za topli obrok.

S obzirom da se navedeni napisi odnose na istog dužnosnika i temelje u bitnom dijelu na isto ili slično činjenično stanje, a Povjerenstvo je javnopravno tijelo nadležno za vođenje oba postupka, Povjerenstvo je donijelo zaključak Broj: 711-I-913-Pp-24/22-03-19 od 15. lipnja 2022., kojim su spojeni predmeti broj P-259/21 i Pp-24/22 te je utvrđeno da će se povodom navedenih predmeta voditi jedan postupak pod brojem P-259/21.

Člankom 3. stavkom 1. točkom 37. ZSSI-ja propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu toga Zakona.

Uvidom u podatke sudskog registra Trgovačkog suda u Zagrebu utvrđeno je da je Republika Hrvatska jedini osnivač trgovačkog društva Hrvatska kontrola zračne plovidbe d.o.o.

Nadalje, uvidom u Registar dužnosnika kojeg vodi Povjerenstvo utvrđeno je kako je dužnosnik Vlado Bagarić obnašao dužnost direktora trgovačkog društva Hrvatska kontrola zračne plovidbe d.o.o. u razdoblju od 29. rujna 2017. do 29. ožujka 2018. te u razdoblju od 12. travnja 2018. do 12. travnja 2023. slijedom čega je Vlado Bagarić povodom obnašanja navedene dužnosti bio obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

U svrhu utvrđivanja činjenica u postupku iz nadležnosti Povjerenstva od trgovačkog društva Hrvatska kontrola zračne plovidbe d.o.o. zatraženo je dopisom od 14. prosinca 2021. Broj: 711-I-2011-P-259/21-02-11 očitovanje je li navedeno trgovačko društvo od stupanja Vlade Bagarića na dužnost direktora isplaćivala božićnicu, regres, dar za djecu, jubilarnu nagradu i/ili druge prigodne nagrade, kao i bonus za ostvarene rezultate.

Na spomenuto je traženje trgovačko društvo Hrvatska kontrola zračne plovidbe d.o.o. odgovorilo dopisom od 3. siječnja 2022. KLASA: 117/21-01/02, URBR: 1-4-3/2-22-02, u kojem je navelo sljedeće isplate dužnosniku Vladi Bagariću:

* u 2017. godini regres u iznosu od 1.629,54 kune,
* u 2018. godini regres u iznosu od 5.168,56 kuna, nagrada za ostvarene rezultate u iznosu od 8.160,26 kuna, stimulativna nagrada u iznosu od 134.296,28 kuna,
* u 2019. godini regres u iznosu od 5.168,56 kuna, nagrada za ostvarene rezultate u iznosu od 5.909,00 kuna, stimulativna nagrada u iznosu od 166.966,83 kuna, naknada za podmirivanje troškova prehrane u iznosu od 5.000,00 kuna
* u 2020. godini regres u iznosu od 5.438,48 kuna, naknada za podmirivanje troškova prehrane u iznosu od 5.000,00 kuna
* u 2021. godini regres u iznosu od 5.738,62 kuna.

U odnosu na zakonski/podzakonski osnov za izvršene isplate u dopisu se obrazlaže da su regres i nagrada za ostvarene rezultate isplaćene dužnosniku primjenom odredbi Zakona o radu, članka 61. i 64. Kolektivnog ugovora Hrvatske kontrole zračne plovidbe d.o.o. iz srpnja 2015. (pročišćeni tekst iz svibnja 2017.) te članka 56. i 59. Kolektivnog ugovora Hrvatske kontrole zračne plovidbe d.o.o. iz srpnja 2019. prema istim kriterijima kao što je izvršeno ostalim zaposlenicima trgovačkog društva.

Nadalje, navodi da je isplata stimulativne nagrade izvršena na osnovu Aneksom Ugovora o radu s direktorom društva od 29. ožujka 2019. izmijenjene odredbe članka 7. stavka 6. i 7. osnovnog Ugovora o radu s direktorom društva od 12. travnja 2018., a koja je odredba temeljena na Odluci o utvrđivanju plaća i drugih primanja predsjednika i članova uprava trgovačkih društava („Narodne novine“, br. 83/09., 3/11., 3/12., 46/12., 22/13., 25/14. i 77/14.), kao i da je isplata naknade za podmirivanje troškova prehrane izvršena temeljem Odluke o isplati novčane paušalne nagrade za podmirivanje troškova prehrane radnika iz 2019. i 2020. koja je donesena temeljem Zakona o osnutku Hrvatske kontrole zračne plovidbe i Zakona o porezu na dohodak te Pravilnika o porezu na dohodak koji novčane paušalne naknade za podmiriavnje troškova prehrane radnika uređuju kao neoporezive primitke od nesamostalnog rada.

Također, u dopisu se navodi da je radni odnos direktora trgovačkog društva uređen odredbama zaključenog Ugovora o radu s direktorom društva od 12. travnja 2018. te Aneksa Ugovora o radu s direktorom društva od 29. ožujka 2019. te da su prava i obveze Vlade Bagarića koja proizlaze iz njegove funkcije direktora regulirana, osim spomenutim Ugovorom o radu, i odredbama Zakona o osnutku Hrvatske kontrole zračne plovidbe, te odredbama Statuta Hrvatske kontrole zračne plovidbe d.o.o., a da su prava i obveze direktora Vlade Bagarića kao radnika trgovačkog društva regulirana odredbama Zakona o radu (pravo na plaću, pravo na godišnji odmor, zaštita na radu i sl.) jednako kao i na sve druge zaposlenike trgovačkog društva. Napominje se da se na prava i obveze Vlade Bagarića ne primjenjuju odredbe Zakona o državnim službenicima.

 Nadalje, u dopisu se navodi da nije sporno da se na direktora trgovačkog društva Hrvatska kontrola zračne plovidbe d.o.o. primjenuju odredbe ZSSI-a, ali da se niti jedna od navedenih isplata ne može smatrati dodatnom naknadom iz članka 7. točke d) toga Zakona posebno imajući u vidu odredbu članka 5. stavka 1. točke 2. ZSSI-a.

Uvidom u dostavljeni Ugovor o radu s direktorom Društva od 12. travnja 2018. koji je dužnosnik Vlado Bagarić sklopio s trgovačkim društvom Hrvatska kontrola zračne plovidbe d.o.o. utvrđeno je da je isti sklopljen na određeno vrijeme do 11. travnja 2023. Istim nisu bila regulirana pitanja isplate regresa, nagrade za ostvarene rezultate i stimulativne nagrade.

Uvidom u dostavljeni Aneks Ugovora o radu s direktorom Društva od 29. ožujka 2019. koji je dužnosnik Vlado Bagarić sklopio s trgovačkim društvom Hrvatska kontrola zračne plovidbe d.o.o. utvrđeno je da je istim izmijenjen članak 7. osnovnog Ugovora o radu s direktorom Društva na način da je istim utvrđena obveza društva isplatiti direktoru, sukladno Odluci o utvrđivanju plaća i drugih primanja predsjednika i članova uprava trgovačkih društava („Narodne novine“, br. 83/09., 3/11., 3/12., 46/12., 22/13., 25/14. i 77/14.), za svaku poslovnu godinu u kojoj društvo ostvari dobit, stimulativnu nagradu u visini od 50% od umnoška mjesečne bruto plaće s brojem mjeseci u godini u kojima je direktor društva radio tijekom poslovne godine u kojoj je ostvarena dobit društva na radnom mjestu direktora.

Uvidom u dostavljeni Kolektivni ugovor Hrvatske kontrole zračne plovidbe d.o.o. iz srpnja 2015. utvrđeno je da su istim u članku 61. propisani uvjeti pod kojima se radnicima isplaćuje nagrada za ostvarene rezultate u poslovnoj godini, člankom 62. uvjeti za isplatu stimulacije radnicima, a člankom 64. uvjeti za isplatu regresa za korištenje godišnjeg odmora radnicima.

Uvidom u dostavljeni Kolektivni ugovor Hrvatske kontrole zračne plovidbe d.o.o. iz srpnja 2019. utvrđeno je da su istim u članku 56. propisani uvjeti pod kojima se radnicima isplaćuje nagrada za ostvarene rezultate u poslovnoj godini, člankom 57. uvjeti za isplatu stimulacije radnicima, a člankom 59. uvjeti za isplatu regresa za korištenje godišnjeg odmora radnicima.

Uvidom u dostavljenu Odluku o isplati novčane paušalne naknade za podmirivanje troškova prehrane radnika od 28. studenoga 2019., KLASA: 431/19-01/98, URBR: 01-03/01-19-01, utvrđeno je da je istu donio Vlado Bagarić, direktor trgovačkog društva Hrvatska kontrola zračne plovidbe d.o.o., te da je istom utvrđeno da će se radnicima tog društva isplatiti novčana paušalna naknada za podmirivanje troškova prehrane za 2019. godinu u iznosu od 5.000,00 kuna.

Uvidom u dostavljenu Odluku o isplati novčane paušalne naknade za podmirivanje troškova prehrane radnika od 14. veljače 2020., KLASA: 431/20-01/23, URBR: 03/01-20-01, utvrđeno je da je istu donio Vlado Bagarić, direktor trgovačkog društva Hrvatska kontrola zračne plovidbe d.o.o., te da je istom utvrđeno da će se radnicima tog društva isplatiti novčana paušalna naknada za pomirivanje troškova prehrane za 2020. godinu u iznosu od 5.000,00 kuna.

Povjerenstvo je također dopisom od 5. siječnja 2023. Broj: 711-I-41-P-259-21/23-04-23 zatražilo od nadležnog Matičnog ureda dostavu osobnog imena i OIB-a svjedoka pri sklapanju braka Vlade Bagarića na koje je traženje Matični ured odgovorio dopisom od 17. siječnja 2023. KLASA: 223-05/23-01/14, URBROJ: 2158-21-01/19-23-2, u kojem je navedeno da su kod sklapanja braka Vlade Bagarića svjedoci bili ……………. i ………………….

Uvidom u spis predmeta Povjerenstva broj P-211/18 utvrđeno je da je Povjerenstvo na 43. sjednici, održanoj 14. ožujka 2019. donijelo odluku Broj: 711-I-824-P-211-18/19-13-8 kojom je utvrđeno da se postupak za odlučivanje o sukobu interesa protiv dužnosnika Vlade Bagarića, direktora trgovačkog društva Hrvatska kontrola zračne plovidbe d.o.o., povodom donošenja odluke o odabiru kandidata za zasnivanje radnog odnosa na radnom mjestu rukovoditelja odjela vojnog letenja (………………….) te povodom donošenja rješenja kojim se jednom od zaposlenika (…………………..) navedenog trgovačkog društva nalaže obavljanje poslova direktora Sektora ljudskih potencijala, pravnih i financijskih poslova, neće pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a. U postupku koji je prethodio donošenju navedene odluke ispitivane su okolnosti kumstva između …………………. i Vlade Bagarića te je utvrđeno da jedan drugom nisu bili svjedoci prilikom sklapanja braka.

Odlukom o utvrđivanju plaća i drugih primanja predsjednika i članova uprava trgovačkih društava („Narodne novine“, br. 83/09., 3/11., 3/12., 46/12., 22/13., 25/14. i 77/14.) je u točki I. stavku 2. propisano da se odredbe iste Odluke primjenjuju na plaće i druga primanja predsjednika i članova uprava trgovačkih društava u kojima Republika Hrvatska ili pravne osobe koje je osnovala Republika Hrvatska imaju većinski udio u temeljnom kapitalu, ukoliko to nije drugačije propisano posebnim zakonom.

Točkom IV. navedene Odluke propisano je da nadzorni odbor, odnosno drugi nadležni organ trgovačkog društva može za predsjednika i članove uprave ugovoriti godišnju nagradu – varijabilni dio plaće (stimulativnu nagradu), i to isključivo:

1. u trgovačkim društvima koja su poslovala s dobiti u 2013. godini i u kojima je nadzorni odbor pozitivno ocijenio realizaciju plana restrukturiranja trgovačkog društva;

2. u trgovačkim društvima koja nisu poslovala s dobiti u 2013. godini, pod uvjetom da je došlo do smanjenja gubitaka u poslovanju trgovačkog društva, da je nadzorni odbor ocijenio da je poslovanje u skladu s poslovnim planom društva za 2013. godinu i da je pozitivno ocijenio realizaciju plana restrukturiranja trgovačkog društva.

Zakonom o osnutku Hrvatske kontrole zračne plovidbe („Narodne novine“, br. 19/98., 20/00. i 51/13.) u članku 4. je propisano da je osnivač i jedini član društva s ograničenom odgovornošću za obavljanje poslova kontrole zračne plovidbe u Republici Hrvatskoj Republika Hrvatska.

Člankom 16. stavkom 1. Zakona o osnutku Hrvatske kontrole zračne plovidbe propisano je da zadaće i poslove Uprave Društva obavlja direktor Društva, a prema stavku 2. istoga članka direktora imenuje Nadzorni odbor, na vrijeme od pet godina, na temelju javnog natječaja, uz uvjete utvrđene Statutom Društva pri čemu se ista osoba može ponovno imenovati za direktora.

Zakonom o radu („Narodne novine“, broj 93/14., 127/17. i 98/19.) je u članku 9. stavku 3. propisano da se, ako je neko pravo iz radnog odnosa različito uređeno ugovorom o radu, pravilnikom o radu, sporazumom sklopljenim između radničkog vijeća i poslodavca, kolektivnim ugovorom ili zakonom, primjenjuje za radnika najpovoljnije pravo, ako tim ili drugim zakonom nije drukčije određeno.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, a stavkom 5. istoga članka ZSSI-a propisano je da su povezane osobe u smislu toga Zakona osobe navedene u stavku 2. toga članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istoga članka ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istoga članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

S obzirom da iz prikupljenih podataka i dokumentacije proizlazi da je dužnosnik Vlado Bagarić istovremeno uz primanje plaće za obnašanje dužnosti direktora trgovačkog društva Hrvatska kontrola zračne plovidbe d.o.o. primio u 2017. godini regres za korištenje godišnjeg odmora u iznosu od 1.629,54 kuna, u 2018. godini regres za korištenje godišnjeg odmora u iznosu od 5.168,56 kuna, nagradu za ostvarene rezultate u iznosu od 8.160,26 kuna te stimulativnu nagradu u iznosu od 134.296,28 kuna, u 2019. godini regres za korištenje godišnjeg odmora u iznosu od 5.168,56 kuna, nagradu za ostvarene rezultate u iznosu od 5.909,00 kuna te stimulativnu nagradu u iznosu od 166.966,83 kuna, u 2020. godini regres za korištenje godišnjeg odmora u iznosu od 5.438,48 kuna te u 2021. godini regres za korištenje godišnjeg odmora u iznosu od 5.738,62 kuna, Povjerenstvo je donijelo odluku kao u točki I. izreke ove Odluke, obzirom da isto upućuje na moguću povredu članka 7. točke d) ZSSI-a budući da se navedeni primici smatraju dodatnom naknadom za poslove obnašanja javne dužnosti.

Poziva se dužnosnik Vlado Bagarić, da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke.

U odnosu na primanje naknade za podmirivanje troškova prehrane Povjerenstvo ističe da se navedena naknada ne smatra dodatnom naknadom za poslove obnašanje javne dužnosti čije je primanje dužnosnicima zabranjeno člankom 7. točkom d) ZSSI-a budući da se radi o naknadi drugih troškova za obnašanje javnih dužnosti.

U odnosu na okolnosti zapošljavanja N.Z. (………………) na radno mjesto izvršnog direktora samostalnih vojnih poslova, Povjerenstvo je utvrdilo da je na sjednici održanoj 14. ožujka 2019. vezano uz iste okolnosti već donijelo odluku Broj: 711-I-824-P-211-18/19-13-8. U opisanim okolnostima Povjerenstvo primjenjuje načelo ne bis in idem, kao temeljno načelo svih punitivnih postupaka, sukladno kojem se protiv nikoga ne može ponovo voditi postupak zbog povrede zakona u pogledu istovjetnih okolnosti za koje je Povjerenstvo već bilo utvrdilo da iz njih ne proizlazi da je došlo do povrede odredbi ZSSI-a, slijedom čega zaključuje da se povodom navedenih okolnosti u ovoj pravnoj stvari ne može pokrenuti postupak.

Nadalje, a vezano uz medijske napise u kojima se ukazuje na zapošljavanje drugih osoba u trgovačkom društvu Hrvatska kontrola zračne plovidbe d.o.o., Povjerenstvo nije utvrdilo postojanje bliske interesne povezanosti između dužnosnika Vlade Bagarića i tih drugih osoba kako je to definirano člankom 4. stavcima 2. i 5. ZSSI-a.

Slijedom svega navedenog, Povjerenstvo je donijelo odluku kao što je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Dostaviti:

1. Dužnosnik Vlado Bagarić, osobnom dostavom
2. Objava na internetskoj stranici Povjerenstva
3. Pismohrana